บสย.เผยยอดการค้ำประกันสินเชื่อครึ่งแรกปีนี้สูงสุดเป็นประวัติการณ์
นายวัลลภ เตชะไพบูลย์ กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม(บสย.) เปิดเผยว่า ผลดำเนินงานการค้ำประกันสินเชื่อผู้ประกอบการ SMEs ในรอบ 6 เดือน ระหว่าง 1 ม.ค.- 30 มิ.ย.2558 ของบสย.เป็นไปตามเป้าหมาย
28 ก.ค. 2558

นายวัลลภ เตชะไพบูลย์ กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม(บสย.) เปิดเผยว่า ผลดำเนินงานการค้ำประกันสินเชื่อผู้ประกอบการ SMEs ในรอบ 6 เดือน ระหว่าง 1 ม.ค.- 30 มิ.ย.2558 ของบสย.เป็นไปตามเป้าหมาย
โดยมียอดค้ำประกันสินเชื่อ ระหว่าง 1 ม.ค.-30 มิ.ย.2558 วงเงินค้ำประกันสินเชื่อรวม 41,921 ล้านบาท เพิ่มขึ้น 61% (เทียบกับปี 2557 มียอดค้ำประกันสินเชื่อ 26,052 ล้านบาท) ขณะที่มีผู้ใช้บริการค้ำประกันสินเชื่อเท่ากับ 24,571 ราย เพิ่มขึ้น 137% (เทียบกับปี 2557 มีผู้ค้ำประกันสินเชื่อ จำนวน 10,371 ราย)
ทั้งนี้ ในเดือนมีนาคม บสย.มียอดค้ำประกันสินเชื่อสูงสุดในรอบ 6 เดือน วงเงิน 9,454 ล้านบาท ขณะที่ในเดือนมิถุนายน มีจำนวนผู้ขอใช้บริการค้ำประกันสินเชื่อมากที่สุด ทุบสถิติการค้ำประกันสินเชื่อแบบจำนวนรายสูงสุดเป็นประวัติการณ์ในรอบ 24 ปีของบสย.คือ 7,214 ราย โดยมียอดการค้ำประกันสินเชื่อ 7,644 ล้านบาท ซึ่งเป็นผลจากการดำเนินโครงการค้ำประกันสินเชื่อผู้ประกอบการรายย่อยผ่านสถาบันการเงินของรัฐและเอกชน
สำหรับ 5 อันดับธนาคารที่ร่วมกับ บสย.ในการให้การสนับสนุนผู้ประกอบการ SMEs ระหว่าง 1 ม.ค.-30 มิ.ย.2558 คือ1. ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.), 2.ธนาคารทหารไทย จำกัด (มหาชน) 3. ธนาคารกสิกรไทย จำกัด (มหาชน) 4. ธนาคารกรุงศรีอยุธยา จำกัด (มหาชน) 5.ธนาคารกรุงไทย จำกัด (มหาชน)
นายวัลลภ กล่าวว่า ผลดำเนินงานในรอบ 6 เดือน ปี 2558 (ม.ค.-มิ.ย.) จำนวนลูกค้ารายใหม่ 18,000 ราย มาจากโครงการ Micro Entrepreneurs 9,990 ราย คิดเป็นยอดอนุมัติการค้ำประกัน 1,007 ล้านบาท แสดงว่าแผนงานในการให้ความช่วยเหลือผู้ประกอบการรายย่อยเข้าถึงแหล่งเงินทุนภายใต้โครงการประสบความสำเร็จอย่างดีเยี่ยม โดยตลอดระยะเวลาการดำเนินงาน 24 ปี บสย.ได้อนุมัติการค้ำประกันไปแล้ววงเงินรวม 433,407 ล้านบาท และมีการค้ำประกันสะสม 285,417 ล้านบาท
ทั้งนี้ ตามแผนและกลยุทธ์การดำเนินงานของบสย.ในช่วงครึ่งปีหลัง จะให้ความสำคัญกับการให้ความช่วยเหลือผู้ประกอบการรายย่อยผ่านกิจกรรมทุกรูปแบบ ซึ่งจะร่วมมือกับธนาคารออมสิน ธนาคาไทยพาณิชย์ และธนาคารทิสโก้ ในการช่วยเหลือผู้ประกอบการให้เข้าถึงสินเชื่อได้มากขึ้น เพื่อให้เป็นไปตามเป้าหมายตามนโยบายของกระทรวงการคลัง ซึ่งได้ปรับเป้าการค้ำประกันสินเชื่อเป็น 1 แสนล้านบาท
 